เราเป็นลูกค้าร้านเฮงมานานมาก ตั้งแต่เริ่มเปิดร้านเลยแหละ แต่ก่อนไปออกกำลังกายแล้วก็จะแวะกินข้าวต้มกันประจำ ที่จอดรถอยู่ด้านข้างร้าน เลี้ยวซ้ายเข้าไปเลย ติดป้ายชัดเจนว่าที่จอดรถลูกค้าร้านเฮง เดี๋ยวนี้ลูกค้าบางตาไปเยอะ จากที่ร้านเคยแน่นขนัดกลายเป็นโหรงเหรง

เรานั่งในห้องแอร์เสียค่าแอร์คนละ 10 บาท แต่แอร์ไม่เย็นเลย กินข้าวต้มแล้วทำให้ยิ่งรู้สึกร้อน

วันนี้เน้นสั่งผักเพราะสมาชิกที่ไปด้วยกินมังสวิรัติ สั่งอาหารไปดังนี้
1. ข้าวผัดหมึกยัดไส้ (100) - จานนี้สำหรับ 1 คนกินนะ ไม่ใช่จานใหญ่ เป็นข้าวผัดที่ใส่หมึกยัดไส้หมูสับ แปลกดีไม่เคยเจอที่ร้านอื่น ผัดมาอร่อยเลย
2. ผัดผักรวมมิตรราดข้าว (80) - ใส่ผักมาหลายอย่าง ก็ใช้ได้
3. หอยลายผัดพริกเผา (150) - กินตั้งแต่ 80 บาท จนตอนนี้ 150 บาท ราคาขึ้นเราไม่ว่านะ แต่หอยเล็กและเหม็นมาก หลายตัวมีขี้ดินติดมาเพียบ จานนี้แย่ 
4. ผัดผักบุ้ง (80) - ก้านเยอะจัง ผัดมากลิ่นหอมดี รสชาติใช้ได้
5. แขนงผัดน้ำมันหอย (100) - สั่งแบบไม่ใส่เนื้อสัตว์ แพงไปหน่อย ได้ไม่เยอะ รสชาติโอเค
6. ข้าวต้ม / ข้าวสวย ชามละ 10 บาท - ข้าวต้มร้อนจี๋ระดับเทพ ใครจะกินอย่าเผลอรีบตักเข้าปากนะ
7. น้ำเปล่า ขวดละ 10 บาท
8. น้ำแข็ง ถังละ 20 บาท
9. ค่าแอร์ คนละ 10 บาท

ราคาที่ปรับขึ้นทำให้ลูกค้าหายไปเรื่อยๆ ยังไงก็รักษาคุณภาพด้วยนะ แต่ข้อดีคืออาหารเร็วและร้อนจี๋ทุกจาน คราวหน้าสั่งข้าวต้มปลาหรือข้าวต้มหมูเด้งท่าจะดี